
    ARS VIVENDI

  
    A TO SE NE SMIJE

     

    Smiješiš se, i kad nemaš sugovornika, očima,

u prazno, u grotlo vulkana, u ljudsko lice

koje treba voljeti

    samo ne njihovim tržnicama, ne sjenovitim mjestima

na kojima stvari izgube nazive, ljudi imena

    tamo prelijeću sjene osmijeha preko ljudskih sjena

    Prehodaš grad, gledaš u oči,

a to se ne smije

Rastrgaš vrata, i uđeš, usta se smiješe sama,

usta uvijek rade svoj posao – izluđujmo slabe!

Jer donja čeljust hoće i hoće

Od kad to znaš, od šapata, zatomljenog smiješka?

Potroši se odmah osjećaj

koji prethodi riječi

Ne govoriš, nije u riječima,

djetešce bačeno u zrak

  
    OBIČNA, NAJOBIČNIJA ČAROBNICA

     

    Sve je rasvijetljeno, sve se vidi,

a nekad za naša srca bilo je tame

i prepješačili bi je bez riječi,

kako je vilenjak htio

Što je davao, više ne znam,

uzela sam što se moglo,

dijete nije ušutkano, volim, ne volim,

još se čuje

kroz stapku noći,

penjači imaju laka tijela, penjat ću se,

živjeti u prozračnim kućama,

jesti laku hranu,

kliznut koridorom kućnih ikonica

zuba zarivenih u brzo i fino,

jer ne prigovaram, ne tražim

do na javi,

obična, najobičnija čarobnica

  
    USPOREDBE

     

    Čega se bojiš?

Da neću čuti pitanje.

    Ono što znam

ipak je samo Kao,

riječ-idiot kojom se zakrile usta,

tekst preko teksta iz male enciklopedije

ljubavnih zadovoljstava

A vježbe za preživjet, skrivene na licu,

zar nisu tvoja nijema usta,

zar ne pokrećeš ruke i noge,

ideš kao da ćeš stići

na kraljevsko mjesto, središte sobe

gdje nevažno kada, i nevažno zašto

sve jače njišu zipku,

    čega se bojiš?

  
    UPUTE ZA NEMOJ

     

    Nemoj

mjesečeve trubadure,

nisu ti oni

    U zraku,

gustom

od položenih ruku,

boj se riječi ni od kuda,

ironični deminutiv penje se

kroz nevidljivo dno neba,

kud i kćeri

    bolje volje,

po njemu premeću

žive munje,

nejestivo mjesečevo dijete,

sunčevo dijete,

    nema odrastanja za vas,

dajte što hoću, kad hoću

  
    IZMIŠLJAM PROSTRANSTVA, ODOBRAVAM PROROČANSTVA

     

    Sve zvekeće od alata,

svijet nije prostran,

tek provalija usta,

primiču se biljke, životinje i ljudi,

jedva ima mjesta za busat se u prsa,

za kimat glavom iz sve snage

  
    GDJE ŠTO MOŽEŠ

     

    Udovici orla i gmaza,

očiju izbečenih od davnih strahova,

što možeš

    Rijeke se slijevaju, jezera pretaču,

magle uzdižu,

rajske ptice

nad visećim provalijama i prijevojima

probijaju zvučni zid,

ni tu, ni tamo

    raskoračena na dva štapa

sluša očima,

iz očnih jama viri crno perje

u svijet živih

  
    NIJE MI NIŠTA

     

    Čak i ne otvaram prozor, kroz staklo

prolijećem u sva vremena,

i nije mi ništa

    jer sam zviždeće krzno,

zavitlano u Pa, što?!

Proždrljiv sam infinitiv,

disati, znati, imati,

u prizor se zgusnuti

    dah usrkati, pluća im rastu noću,

pod loncima ljepote troše moju vatru,

suše moje tijelo, drže me na dnu

smrću, bijelom kosti

  
    ŽENE, OPĆE MJESTO

     

    Lijepe žene se uvijek svlače,

njima je uvijek vruće,

plemenite su kaplje ushićenja na njihovim usnama

Grad tapka u mjestu, kamo su krenule

Duga je povorka,

raširenih ruku

postave se bilo gdje,

nitko ne prepozna nikoga

    Iz njihovih oprava uzdižu se sićušni

leteći tanjuri,

polijeću ukoso sa struka kičmeni diskovi,

hrskavi dodiri

    u radost

uperen prst

iz nutrine,

u oblak za oblakom

u kojem žive

    rasute u sitne tajne,

a nikada zašto,

udome ih pjesme od dva-tri skoka,

suhe krpe, morska dna

  
    NEVJESTA, SCRIPTURA CONTINUA

     

    Meni ni riječi,

rastem iz bjeline

sretnih kuća,

vječna sam nevjesta, šuplja i ushićena,

sita igračaka, spali i lizni

A gdje su, tko su uzvanici?

Obješeni u zrakopraznom, čuvam ih od šutnje,

bijelo je, sve je bijelo

u oku promatrača sretnih kuća

Ne prepravljam riječi, njihovu praznu jekovitost

Kaj je napravil?

Se skril?

Otvoril vrata, propal sto, dvesto godina

dole,

otvoril prozor, uzletil?

Tekst teče preko teksta,

i natače se svima,

pljušti, šljašti

  
    U LODEVÉU, A I JA TO OSJEĆAM

     

    Visim u podrumu,

na nejestivim staklenim nitima,

da, tako je

    žene, plave i okrugle, kotrljao bih

i kotrljao,

od stola do kreveta,

tako je,

spasiti se ne mogu

    ne govorite mi što da radim,

i kuda da idem

s rukom u ruci,

što biste tek rekli o slutnjama od kojih živim,

tko sam, ako ne svi oni

koje sam volio

  
    BUĐENJE

     

    Ležim kao savršeno jaje,

ni ruku, ni nogu,

prineseš mi, daš mi,

uzet ću sve

    Slutim da će jastuk, naša žuta svila,

jastog postat, živa sila,

otpuzat do ruba

i povući me u dubine

gdje je lako postat jedno

    glasnut će se sve što taknem,

izronit što po dnu mrmolji,

i strelovito hita uvis

kada banu bučni gosti

  
    PROROČANSTVO, FOTOGRAFIJA SADA

     

    Prorokuj u slikama,

ne tiče te se ni dobro, ni zlo

Ako se zaštiti ne možeš,

dozivaš li ikog?

Na ljusci je jajeta zapisano,

samo zato što sjaji,

nestaje li išta?

Stane u jedan pogled, pogledaj sada,

za rukavac njegovu košuljicu sretnu

na sigurno prevuci,

ne sklapaj oči, i samu sebe ugledat ćeš tako

u sigurnom sada

koje ide daleko,

i dalje

Gdje se zatekne stol,

tu bi nam i kuhinja mogla biti,

pravi dom,

leteće tepihe u drugu ćemo zbiti sobu,

krevet, iz kojeg se otvara prozor,

može biti bilo gdje

     

  
    BACIM I SAČUVAM U SNU

     

    Danju bacim, noću sačuvam

Posrću čula u nevidljivom,

provjeravaju što želim,

vode li tamo ceste, ili samo obećanja,

i tko sam, ako ne svi

    Slušaj,

rekao mi je,

i ničim se nije poslužio

do dugim, tankim iglama,

sve se događa u jeziku,

nećeš pobijediti šutnjom

  
    SAMOZABORAV

     

    Moje me se tijelo ne tiče,

u ravnodušne ruke dođe

svako

    Za usta slatko tražim, za glavu meko nađem,

točite vino, točite plamen,

riječi su se skrile u knjige,

iz juhe spašavam slova

    Iza čvrstih vrata ja živim, okrenuta zidu

Čujem vas, nabrajate

sva ili-ili ovoga svijeta

    kroz ogledalo ususret mi ide,

nabire lice,

bezubo ljudsko mače, treperi glas djevojčice

I to se zaista dogodilo?

Tu?

Meni?

  
    MATERINSTVO

     

    Za smjeran pogled i polegle uške,

i zvjerski zdrave zube

za sočan komad djeteta na sisi,

ugriz u nebo!

    preskače u drugo tijelo

    i već se penje

uz stupove od soli, njezine mladenačke noge,

nada se svemu,

zgusnut

u nagovještaj lica

hoću, neću

  
    ISTOVREMENO

     

    Srest ću te mladu, i mlađu, srest ću te stariju,

i kad se sve upinjemo dići u prazno sa zategnute plahte

na kojoj se smrzava prazno voće, i ledi cvijeće

za ljudski par

Bit će to u nijemim slikama

Knjiga o ljubomori na stolu, vrišteće vrijeme

Sve prisvojeno, do djece, dok im lišca zriju u tami,

pod zvijezdama,

i kroz otvore na kući, njišu se danju i noću, izbliza, izdaleka,

sve starija, sve mlađa

  
    BIRANE RIJEČI

     

    Zatvaraš oči, toneš u svijet bez boje,

teške su ti njihove kapi,

osljepljujući šamari

    Da, mogla bih čuti, zavrište u prazno

Ljubičasta iz plemenite blizine u ružičasto klone,

podmuklo zaobilazi sve što sam ja i moje

    Ni zelenoj ne daš blizu tijelu, trune i vrije

u kišnoj šumi, kipi život u smrti

Pa, gdje si danas, na horizontu,

u ravni, bez dubine?

    Još je to tvoje tijelo, a sve se vidi

Tu su i riječni slivovi, i ribari, i njihovi alati,

u posudi ležaj do ležaja, za nikoga i ništa,

njihov ritam, priđi i idi

    Da, vjerujem u te bljeskove bez boje

  
    GLAVE I UDOVI

     

    Što bih htjela da se odmah zna o meni,

za što je simbol moje tijelo

    Ili kraja nema

na razbojištu polja sila

    Za život, dakle, doslovan

Iz ovoga što imam, dajem

Iz onoga što dajem, uzimam

    Zamijenim li mjesto s kim,

čujem što mi govori vojskovođa,

ne polažemo račune

ni glavi, ni udovima,

prinosi plima,

ostavlja oseka

    Ne stapam se,

pretjerujem,

i to pomogne više od ičega

  
    MAJKA ZODIJAKA

  
    MAJKA ZODIJAKA

     

    U pjesmi sve je dodano,

a oduzeti se ne može

Razglobljeno, na dnu gramatike

šćućureno,

i, osim tebe, ima li itko tko ne bi znao

što sluti i čemu se nada

Znaš pripremiti svjedoka,

i kad ti nedostaje činjenica,

glačati njegove riječi do jutra,

njihov zveket do kuće

Govoriš ono što bi i drugi mogli,

da nisu raskriljene ruke, da nisu nestale noge

Uđeš u živi pijesak,

ali preletiš, ali doskočiš

do neljudskog staništa,

u poliglotsko uho

I tu, gledaš li ravno, netremice,

noga će biti sigurna i brza

na padini u mraku,

neće te smrskat svaka uboga stvar,

nacerena žuta gljiva

Sve su to navike iz noćnog života,

i strah od mjeseca, i ulična vriska

Ne mijenjaš svijet dodirom, pokrećeš nebesko kolo

kad mjesečar prođe kroz tebe

s glogovim kolcem u rukama,

pjevajuć svoje nečujne pjesme

iz kojih vječno vire vječni likovi

Čuj njihovo disanje, užas deskripcije,

uvijek ista dječja posla, iz prvog reda

To sam ja! Zmijonosac!

gram koji se ne pribraja

ali se s njim računa

    Sjeti se svega,

rađaš se i umireš na vrhu neba,

razgrni mješance, proždri zodijak,

kace pune tijela,

bez želje za cjelinom,

životinjsko jao do jao

  
    PJEVAČ

     

    Menade su ga rastrgle, muze sahranile,

ne poštuje nikoga i ništa

    očište mu se ljulja u šamanskom hodu,

ruke su mu kazaljke razvučene

    ali on dohvati granicu neljudskog,

preko užeta koje, valjda, počinje u njemu

  
    PREOBRAZBE U SAMOĆI

     

    Iz njegovih usta

samo u lonce skače,

on, presamićen u boga

nadgleda poklopce

Klanja se pari, alkemiji toplote

jer moglo bi uteći dalje no što hoće,

s vanjske strane beskonačne trake

žuri,

u crvenim cipelama,

u pomamnoj samoći

  
    KNJIŠKO BRATSTVO

     

    Skupo je sjetiti se,

preskupo vratiti se,

dok krilati mahnitaju

mi se, kao djeca, za stol držimo

    prohodali totem,

šiban kišom, slabo hranjen,

nabire nos

    u čašama za vodu

ima li zmijskih očiju, slave, sirova mesa,

    ali ništa od toga samorazumljivo

kao popiti vodu, ustati od stola

  
    U KALEIDOSKOPU

     

    Izdaleka putuju, danju i noću,

stižu svim mogućim prijevoznim sredstvima,

na sastanak sa sebi sličnima

Zatvore se negdje – nigdje,

i govore kad na njih dođe red,

a uglavnom s pola uha slušaju

jezike koje ne razumiju

Jer njima je jasno

Iz jajolike glave jajolik urlik

Provalit, razbit, iščupat srce,

da pesnica u rupu stane

A, što će ona tamo

Da krvava bude

Jer prizor iza

samo je pozadinski sjaj

kad se krhotine slože u nizu bez greške,

u tuljcu bez volje

  
    O ZANATU

     

    Opkoljava trkom

sve što će u knjige na čuvanje uzeti,

iskusan ovčarski pas,

čas prebraja, čas zbija

    sve slabo sačuvat će od tuđe gladi i žeđi,

i tako toli svoju glad

    hranjivo vrije, buči, razdiru ga krici,

i samo ga brzina spasi

kad povjeruje

da je istovremeno bezbroj njih

  
    NAGRAĐENI PJESNIK

     

    I ne htijući, svak će sve o sebi reći,

a tko se vrati po sve do čega može doći, taj je

Njemu se vjeruje na riječ,

stameni jahač iz lektire, s divljim sjajem u očima,

doživotno će pisat pjesme,

i zato ćemo ga nagradit

Treba nam jezik poremećenih činjenica, propet na prste,

ceremonija porinuća,

na pramcu njegovo je tijelo znak,

i traži vodu za dugu plovidbu

  
    OTKRIVANJE RIJEČI ILI DA SE PONADAŠ

     

    Danju i noću šuljaju se djeca oko postelje

i stola

Pa, što hoće?

Iz zaključane kuće, u zaključanu kuću

A treba li? – sladokusci biraju

djetinjaste riječi,

i na kraju, povede ih tko hoće, a sami – sjena!

– ukoso, naprijed, iza

  
    ŽIVE OLOVKE

     

    I njihova su srca iz prapovijesti došla,

iz šumske lomljave,

i uzdignute iz smrti,

iščezavaju u šupljini,

izažete od sokova vlastita života,

zabilježit će sve,

sve od sebe dati

  
    ČOVJEK SVOJEG GLEŽNJA

     

    Koliko mu treba do tamo da bude tu?

Skromnih li očiju, ali gležanj je hitar!

Sad je već od antimaterije, hranjen

rasprslim bljeskom, i zračnim udarima!

    I kud bi smjerao, kroz otoke, do pučine?

Ulice dok još zrače, i desno, i lijevo,

lagodno žuri

Zašto bi u kuću ušao?

Njegov čovjek poravna živo srebro ogledala

u samo jedan miran sloj

    I, kad bi se to uzljuljao, ponad, na tankoj niti,

kad bi se to udarcem pete iz jekovite praznine odgurivao,

čelom o svod?

Prileti, prinese, dohvali i kolut napred, i kolut natrag,

vidi se, čovjek je samo svojeg gležnja

  
    SLIKANJE

     

    Na slici bi htio izgledati bolje, kaže

A Trnoružica slike ne gleda,

spava

Purpur na obrazima – odakle,

sjaj u oku – prije čega,

pitaju suha usta

I lijena je očna leća, i srce ne pušta blizu

A ipak, htio bi, htio slikan biti

kao car, kao glumac

i tat,

na prstima pod voćkom

Ukradi? Ne uzmi? Prođi?

Gleda li ga itko?

Jer tijelo sličice gubi,

skuplja li ih itko ikada,

recimo, one po lirskoj stazici u šumi

  
    POUKE, ITD.

     

    Te njišu se krošnje, te brizgaju ptice,

te jedan viri preko ramena drugog

dok lirski praši

O, ima li ijednog organskog tračka

u napoju sjećanja?

Te ima, te opet kao da i nema…

– zarije mi zube u uho, u srce, kadrira redom,

dok kadar ne implodira,

i sve nas usrče zemlja

  
    JAZZ-KONCERT U PARKU

     

    Krenu u kosu, usitne je, luksuzna to je roba,

u oči, još hladne polovice tebe,

tad zvukove ugledam,

gnjuram se u njihove boje,

svud po travi,

gdje si, gdje si

    isklijaju odasvud,

i odmah sazru u plod

ali, gle, htjela bih biti bolja

Prolijeću sjene, sve je još pred nama,

čuti boju, zagristi miris

može onaj koji se još nada, zar ne

    Glagoli i imenice nisu mi više dovoljni,

treba mi višak riječi,

ja mogu nepomična i sama stajati

ali, mogla bih biti bolja,

naočigled

protrčati

kroz te zvučne očice, ratoborne ptičice

  
    DIRIGENT, GDJE GOD ČEGA IMA

     

    Kose mu lete lijevo i desno, gore i dolje,

u prazninu zamače prste

Ščepa zvučne strijele, uvis hitne!

Sa svoda pljušti. Pognu glave, nek padne prvi malj!

– pa neljudska tuča, zemaljski muk!

  
    PONEKAD

  
    ŠTO SU ME NAUČILI RODITELJI

     

    Petminuta

je obla i skliska

Obgrliš je ujutro rukama i nogama,

na nju položiš glavu,

a glava odskače, petminuta nikad nije sama,

ide u nizu, u bljeskovima,

udah i izdah, snovito more udara

tobom o žal

  
    LAŽNA NOĆ U AVIONU

     

    Po njegovom licu zoblje poljupce,

hvata ih na svjetlu, i odvlači u tamu,

neka lebde, neka dozivaju

prelijepu

dok ujeda hranu,

između neba i zemlje

kao sebe u ogledalu

Šta ti hoćeš, pa ti si ista kao i ja?!

  
    USAMLJENOST DOVRŠAVA PRIČE

     

    Iz prajuhe,

jednog po jednog,

nježno uzima u usta

i nosi u svoj brlog,

tamo ima čvršće hrane,

nada, isključivo nada

  
    USKRATE

     

    Stoji uza zid,

potrošio je svoje tijelo

Daj mu zadnji novčić, povuci ga na splav,

na tu krijestu vala, na to neprekidno talasanje

iz doručja, sporo, u visini očiju i misli,

krilima izmišljenim baš za glavu

Zar nije već odlučeno, za njega, njemu

  
    KOJČIĆU – MOJČIĆU, NE IDI

     

    Koji si?

S vrata neću reći.

Ugostiti ne mogu, kuća nije moja.

U prolazu sam i ja, samo pitam.

Kojčiću, zbogom. Druge nam nema.

  
    ČAROBNA LIJEHA

     

    Dobar je čovjek

Ponekad

prolijeće na ogromnim blistavim krilima,

uzgoji lijehu,

po njoj se i drugi popnu

Nije zao čovjek,

budi se u kući pored moje,

vidim njegove stvari kroz prozore,

ne izlijeću,

ne vrište,

dobar je, dobar

  
    ZAJEDNIŠTVO

     

    Treba mi još koja minuta, koja godina,

još jedna knjiga, film,

a onda ću konačno reći

Izađi

jer unutra nema ni knjiga, ni filmova,

nema ničije ruke, nikakve odjeće

i utjehe,

morat ćemo drugačije živjeti, ako bude vremena

  
    TREBALO JE

     

    Jer si s druge strane

a među nama stakleni ocean

po kojem ne plovi ništa

    samo bibanje bljeskova,

ničega na licu,

dodati se ne može

    s tobom živjeti

na krilima

trebalo je

I voće bi se samo pootkidalo

sa grana,

i sve bi već davno bilo

i pojedeno,

i pospremljeno,

i krilca bi se smotala,

i u kut pospremila sama

  
    HRANJIVA ZRNCA

     

    Hod iz kuka, visoki valovi seksa,

i bibavi, iz koljena,

iz vječno rascvalih ruža,

i polomljenih niti svile

Turisti za ruku vode svoje erotske fantazme

i žezlom krče put

kroz visoke, šareno odštampane haljine,

ogromni leptiri od papir-mašea

odižu poklopce naših života,

propinju se obli zvuci južnih mora

za nišu od svake žalosti, dar

  
    DOBITI

     

    Drma stoliće, jedva ih dosegne,

postavlja svima isto pitanje

na nepoznatom jeziku

    Otac nadgleda,

ljudi se premišljaju,

ona sama sebi udijeli,

na tanjurasto lice

pljusku

  
    LJUTNJA

     

    Trpeze polomi,

goste razbaca,

noću, oko po oko vraća

na pravo lice,

osmijeh na usta,

gipkost u kost,

da uopće počne,

mnogo posla ni oko čega,

izvlačit na svjetlo dana

ritmično disanje

  
    CRNE RUPE

     

    Oštre se silhuete na mostu

u zgaslo, u prazno

isisavaju krajolik,

hoće li i tebe, gledaš netremice

    najradije djevojčicu sa razletjelim pletenicama,

s usnama koje će uvući

u ravnu crtu

  
    OČI MAKSIMIRA

     

    Na neplodnoj zemlji šljunak,

i sjene lisnatih grana,

ničeg,

dok se ne pojave sjene ljudi

kao meka kiša

    Skreneš li sa staze,

njiše se lišće, šušljetaju starci,

bliže, sve bliže

šapat kiše, polja sila,

    Ne, ne može se smrskati na jezeru

vozilo bijelog labuda o tišinu

u koju zure

životinje

  
    AKO

  
    NA KRATKOM LANCU

     

    U kućicu mi ulaze,

izlaze,

kao da me nema,

i ne jedim se više,

umilno virim iza planjke,

bez jela i pila,

na kratkom lancu

Uđi, kokoško mila, snesi jaje!

Ma, vidi ti njih! – smije se gazda,

gledajuć kroz prozor

u naše živote

  
    KAKO STVARI STOJE, NEIZVJESNOST BI BILA BOGOVSKA STVAR

     

    U tlocrtu doma

najvažniji su zidovi i ograda,

a natkriven prolaz vodi u unutrašnje dvorište

Tu čuče, sklone se od sunca, jedu,

bauljaju djeca sa rasporkom pozadi,

i mali prljavi psi za koje se bojim,

starci zure

Krov, ako je načet, ne popravlja se,

stavi se kamen na najlon

Zemlja je gola, žedna,

ljudski mehanizmi pužu i ostavljaju vlažan trag,

a kad se sunce propne, nasuču se bilo gdje,

na pločniku, usred još ničeg, uz raskošan nasad,

poput zvijezda

na horizontu s kojim se spaja ljudsko more

  
    GOVOR KAMENJA

     

    
      2010.
    

     

    U maternicu zemlje je ugradi, neka gleda,
njezina smrt samu sebe oplođuje u letu
A malo je to krvi za našu žeđ!
Ukopajmo okatih jama
po plitkoj zemljinoj kori,
krilato kamenje
ljulja nas u grimizu,
gigantskom rukom novorođenčeta
Reci početniku
čemu služi oblo,
a kakvu ljepotu u svrsi ocrtava oštro
kad pogađa oko, i usta, i srce
Izoštri oko kamenolovca!
I umjeri njegovu ruku! Sve ima svoje vrijeme
Pouči djecu koja rastu,
kad poleti prvi kamen, čemu služi nada,
da uz svaki vezuju po jednu,
obećanje stizanja na cilj

  
    PREDGRAĐE

     

    U dvorište saspe

ormar i stol, cipele i broš

    Uzdigne glavu, dugo srče zrak,

koga tu nadjačat, u što zarit zube,

kosat, sisat

Svako jutro stane na prag,

s nožem u ruci,

gleda kukumare

rastu li,

a oni rastu,

rastu u strahu

    Ponekad i nju presiječe,

sve zaključa,

na sve lancem pričvrsti psa,

I ode u grad

  
    NA TRAMVAJSKOJ STANICI

     

    Kose joj polete

S oštrim, mladim krikom nasrne i ona, ali kasno

već su dvoje

Odmakne se, nogama stisne svoju pretilost

Osmjehne mu se, usne joj zadrhte

On ne posegne ni za čim

u njezinoj uskomešaloj praznini,

daleko je od riječi, daleko od pogleda

Sama, dakle!

Bičevi kose se razlete, odmah otići!

A jeku svojeg krika, što od nas ču preko ramena,

stisne uskim očima, ne duže od sekunde,

i probode udarcem prsta odozdo

  
    MILO DIJETE

     

    Sjest ću za stol, čupkat hranu,

naokolo škiljit, i rafalom pitanja

jednog po jednog

Kamo, keksići? Svejedno, pa, što bude?!

Ne slušam odgovore,

milo sam dijete svojeg oca, svoje majke,

znam i za pas zadjenuti

zadovoljstvu dorastao,

ženiti se neću,

sa šest labradora na more

putovat ću

Ostao dođeš i odeš grad

ne pitaš prijatelj

  
    U TRAMVAJU, ARS MORIENDI

     

    Kad bi se smjelo, istog bih se časa

bacila na pod

I glavom udarila bar tri puta,

zatim bih krik bezglasni dodala dalje

Uz zidove puzali bismo

u svim smjerovima, bar koju minutu,

i bacili bi se svi na isto kraljevsko,

u središtu, mjesto

jer bi se i odmarati smjelo,

svak u svojoj pozi,

neka šuti, kruži očima

Koliko mjesta ima, kad bi se smjelo,

ali, gdje mi je sad to znanje

i umijeće,

nema usporedbi

  
    SJAKTIMO, S DRUGE STRANE

     

    Motre nas, u rijetkim dlakama zgureni,

na hrptu svemoćne ruke nasukani,

jekovite, prazne zdjele na pustopoljini

vlastita su im tijela neveseli bolnički krijes,

iz tkiva vire oči samo za gledanje. Nadati se!

Dati se?

Opasno je

zaspati

Visoko je već i miris, i boja, i zvuk

Pokrivač, oko svoje osi, od zida do zida, obrće ih

u namotaj praznoga

     

  
    ALI, NAROD JE ŽIVIO BIJEDNO

     

    Ponovo čitam iste školske knjige,

uzdižem piramide, viseće vrtove njišem,

grimiz i zlato, sve se napamet zbraja,

okom u oko,

jedva se sjećam,

a lagati ne želim

    i, kao nekad, zastanem,

ista se školska rečenica javi

  
    BUVLJAK RAJA

     

    I ti si tu! Lijepe li uniforme! Čvrstog li opasača! Svakoga uljepša!

Pošto li je? Ubirem li zao plod?

Sve pogrešno shvaćeno, pogrešno prepričano,

sravnjeno

Želim tišinu koja se gleda

Danas neću opipavati riječi, oštre njihove rubove,

njihovu dječju graju,

radije, iz plamteće krošnje, plod koji se umnožava do kuda dopire pogled,

ni da, ni ne

Po naredbi i podnaredbi, divovska riba na suhom preživjet će

otvaranje i zatvaranje zavežljaja, bogu iza nogu

  
    AKO SE PRIHVATI KRPELJ

     

    Ako se prihvati krpelj,

kažu, kapaj ulje – ono ga guši,

popustit će mu noge, otpast će sam

ili ga čupaj iz svačije žive kože,

pazeć glavu i udove njegove neoštećene sačuvat

    Pincete, grifovi razni, kirurška znanja, da,

ali, ništa nije ravno naumu jednostavnom,

kad je pet do dvanaest,

stisak popustit mu treba

    Promišljeno zato ga prihvatiš palcem i kažiprstom,

zaokreneš ulijevo na deset, da mu uznemiriš noge,

vratiš do dvanaest, i odeš do dva,

on popušta da se čvršće ukopa,

a ti ga u to opet vratiš na dvanaest,

i, ako hoćeš uz pobjednički krik,

iščupaš prema gore

    još treba

oko gladnih mu usta vjenčić nogu,

ne mareć za njega, spalit,

a torbicu tjelesnu prošupljit, zakopat,

kao da je nikad u samog sebe zgusnuo nije

     

  
    BUDUĆI MRTVACI

     

    Oprezno!

Tu su budući mrtvaci,

i teško uočljivi, i skriveni

    Mogu eksplodirati na najmanji dodir,

nikada ih ne dirajte

    Ne bacajte ništa na njih,

poštujte znakove opasnosti

    Ne prilazite im

    Ugledate li ih,

recite odmah, odmah sami postavite znak

za prepoznavanje,

natpise,

hrpe,

šareno,

ukriženo

